SKRIFTLIG FORESPØRGSEL E-2478/00

af Karl von Wogau (PPE-DE) til Kommissionen

(24. juli 2000)

Om: Erhvervsuddannelsesdokumentet Euro-Pas

Er det Kommissionen bekendt, at erhvervsuddannelsesdokumentet Euro-Pas kun kan udfyldes med håndskrift eller på en traditionel skrivemaskine, og er det Kommissionens opfattelse, at dette er i trit med forholdene i edb-tidsalderen?

Ville det f.eks. ikke være muligt at forsyne Euro-Pas med løsblade, som kunne udfyldes ved hjælp af en datamat, hvilket måske kunne gøres endnu lettere med en digitaliseret formular på en diskette vedføjet uddannelsesbeviset?

Erhvervsuddannelsesdokumentet Euro-Pas må principielt hilses særdeles velkommen, da det for første gang er muligt i et harmoniseret uddannelsespas at indskrive kvalifikationer fra forskellige uddannelsesafsnit, som er fulgt i forskellige medlemsstater.

Påtegningerne i Euro-Pas kan imidlertid kun foretages med håndskrift eller på en traditionel skrivemaskine. Dette bevirker en ikke særlig attraktiv fremtoning af dokumentet. Den nuværende udformning kunne f.eks. erstattes med en samlemappe, hvori der kunne indsættes løsblade. Med et passende design kunne dokumentet også optisk gøres mere attraktivt.

Svar afgivet på Kommissionens vegne af Viviane Reding

(29. september 2000)

Kommissionen er klar over de praktiske begrænsninger, der knytter sig til dokumentet Europass-uddannelse, og er enig i de betænkeligheder, det ærede medlem giver udtryk for. Praktiske vanskeligheder i forbindelse med anvendelsen kan reducere dokumentets visuelle virkning og dermed indskrænke dets samlede virkning.

Dokumentet Europass-uddannelse er blevet fremstillet i den form, Rådet havde besluttet, og i de mængder, der var indgået aftale med medlemsstaterne om (i alt på alle Fællesskabets officielle sprog 300 000 kopier). Dokumentets nuværende form er helt i overensstemmelse med Rådets beslutning(1), hvor det i bilagets første afsnit fastsættes, at dokumentet er udformet som et hæfte i A5-format, og det består af 12 sider plus omslag. Hver enkelt side beskrives i det følgende.

Da den eksisterende beholdning formodentlig først vil være udtømt efter to års anvendelse af ordningen, overvejer Kommissionen at tage problemet om dokumentets format op til revision i forbindelse med en samlet revision af Europass-ordningen. På grund af denne ordnings nyskabende karakter kræves det nemlig i Rådets beslutning (artikel 9), at Kommissionen senest i december 2001 oversender en omfattende evalueringsrapport til Parlamentet og Rådet.

En samlet revision nødvendiggøres yderligere af de ønsker, medlemsstaterne ved flere lejligheder har givet udtryk for, nemlig at Europass-ordningens anvendelsesområde udvides, og af nødvendigheden af at lade den senere politiske udvikling indgå i dette redskab, herunder de aftaler, der blev indgået på Det Europæiske Råds ekstraordinære møde i Lissabon den 23. og 24. marts 2000.

Kommissionen vil bl.a. i spørgsmålet om Europass-dokumentets udformning undersøge alle de muligheder, der ligger i informationsteknologierne, herunder en elektronisk udgave, der både tager hensyn til nødvendigheden af at give personer under uddannelse et effektivt dokument og nødvendigheden af at undgå at overbelaste uddannelsesinstitutionerne.

(1) Rådets beslutning 1999/51/EF af 21. december 1998, som tager sigte på at fremme ophold i andre europæiske lande som led i vekseluddannelse, herunder lærlingeuddannelse, EFT L 17 af 22.1.1999.